मतगणना से पहले ही एसपी कुंवर राष्ट्रदीप ने सभी प्रत्याशियों व समर्थकों को सावचेत करते हुए बैनर, पोस्टर लगाने व रैली, जुलूस को पूरी तरह से प्रतिबंधित किया था। मतदान के दिन कुछ प्रत्याशियों ने अपने पेम्पलेट उड़ाए तो पुलिस ने हाथोंहाथ 14 प्रत्याशियों सहित कई समर्थकों पर मुकदमे ठोक दिए। भविष्य में रोड़ा बनने वाले इन मुकदमों को देख कइयों ने माफी तक मांगी। मतगणना में इन मुकदमों का असर भी दिखा, छात्र समूह कॉलेजों के बाहर दूर खड़े रहे। प्रत्याशियों के रूझान व परिणाम आने पर वे खुश हुए लेकिन कोई हुडदंग, नारेबाजी व ढोल नगाड़े बजा नहीं पाए। खुशी का इजहार करने से पहले भी वे हर बार पुलिस अधिकारियों के चेहरों को निहार रहे थे। एसपी ने समस्त कॉलेजों के बाहर इतना जाप्ता लगाया कि छात्रों की एक भी नहीं चली।